Það er mikilvægt að Blóðbankinn eigi nóg af blóði á lager . Vísir / Hari „ Spítalinn sefur ekki og ekki blóðþegarnir . Þeir þurfa alltaf blóð það er bara þannig , “ segir Jórunn Ósk Frímannsdóttir Jensen , deildarstjóri blóðsöfnunardeildar . Blóðbankinn kallar í dag eftir því að blóðgjafar komi og gefi blóð áður en þeir halda í sumarfrí . „ Staðan er allt í lagi , við getum orðað það þannig . En við þurfum að hafa mikið fyrir því að halda henni þannig , “ útskýrir Jórunn . Hún segist vilja minna blóðgjafa á að koma áður en þeir halda úr byggð eða af landi brott . „ Við förum ekkert í frí . Það er bara ekkert í boði . “ Jórunn hvetur líka þá sem staddir eru á Norðurlandi til að fara í blóðbankann þar og láta gott af sér leiða . „ Auðvitað kemur það fyrir að það komi upp neyðarástand en það er ofboðslega sjaldgæft . En auðvitað rokkar lagerinn upp og niður . Við gerum þá bara það sem þarf , við gerum það alltaf og þá liggja hér fleiri og fleiri manns í símanum ef ekkert er að koma hérna inn . Það er ekki alveg orðið þannig núna , “ segir Jórunn en bætir við að starfsfólk yrði rosalega fegið ef tækist að safna vel í lagerinn áður en vinsælasti sumarfrístími landsmanna skellur á í júlí . Blóðgjafar úr öllum blóðflokkum eru hvattir til að koma í Blóðbankann , gefa blóð og fá sér hressingu að því loknu . Ekki er vöntun í neinum sérstökum blóðflokki .